Cuntegn
I.	Disposiziuns generalas	3
II.	Taxas da hosps	5
III.	Expensas turisticas	8
IV.	Contribuziuns communalas	12
V.	Disposiziuns communablas	13
VI.	Execuziun ed organisaziun	14
VII.	Disposiziuns da procedura	17
VIII.	Disposiziuns penalas	19
IX.	Disposiziuns finalas e transitorias	20
Disposiziuns generalas
Taxas da hosps
Expensas turisticas
Contribuziuns communalas
Disposiziuns communablas
Execuziun ed organisaziun
Disposiziuns da procedura
Disposiziuns penalas
Disposiziuns finalas e transitorias 
Rimnada sistematica 
da dretg communal dalla
Vischnaunca da Sagogn
Nummera
8410.01
Tetel
Lescha da turissem
Ediziun
Ediziun dils 13.06.2019

Revisiun dils 15.06.2016
Ediziun dils 12.09.2008
Revisiun dils 18.03.1991
Revisiun dils 04.09.1987
Ediziun dils 29.04.1977
Valeivel
01.01.2020 - translatau
Remarcas preliminaras

Ord motivs da simplificaziun serefereschan indicaziuns da persunas, funcziuns e mistregns en questa publicaziun uffiziala mintgamai sin tuttas schlatteinas, expriu sch’igl ei stipulau explicit zatgei auter. Quei ei ina translaziun dalla lescha approbada tudestga e mo in mied da consultaziun.

Davosa correctura informala 10.03.2024 tras Thomas Candrian
Remarcas preliminaras

Ord motivs da simplificaziun serefereschan indicaziuns da persunas, funcziuns e mistregns en questa publicaziun uffiziala mintgamai sin tuttas schlatteinas, expriu sch’igl ei stipulau explicit zatgei auter. Quei ei ina translaziun dalla lescha approbada tudestga e mo in mied da consultaziun.

Davosa correctura informala 10.03.2024 tras Thomas Candrian
Intent
Art. 1
Intent
Per promover il turissem incassescha la vischnaunca da Sagogn ina taxa da hosps ed ina taxa turistica.
Diever dalla taxa da hosps e dalla taxa turistica 
Art. 2
Diever dalla taxa da hosps e dalla taxa turistica 
Las entradas dalla taxa da hosps ein da duvrar per finanziar structuras ed occurrenzas turisticas ch’ein vegnidas creadas per ils hosps e che vegnan duvradas per gronda part dad els.

Las entradas dalla taxa turistica ston vegnir duvradas per expensas ch’ein per gronda part egl interess dall’economia turistica. Ellas duein possibilitar surtut in’elavuraziun efficacia dalla fiera e la promoziun d’occurrenzas sportivas e culturalas cun in bien effect da reclama. 
Egualitad dallas schlatteinas 
Art. 3
Egualitad dallas schlatteinas 
Las denominaziuns da persunas, funcziuns e professiuns en quella lescha serefereschan ad omisduas schlatteinas, nun ch’ei seresulti enzatgei auter dil senn da quella lescha. 
Noziuns
Art. 4
Noziuns
La lescha presenta drova las suandontas noziuns:

In hosp el senn da quella lescha ei mintga persuna naturala che pernottescha sin igl intschess dalla vischnaunca da Sagogn e ch’ei buc obligada da pagar leu taglia illimitadamein;

In alloschader el senn da quella lescha ei tgi che metta a disposiziun encunter indemnisaziun ad in hosp atgnas localitads ni localitads surschadas permanentamein ni terren per intents da pernottar;

Albierts suttamess all'obligaziun da pagar taxas el senn da quella lescha ein unitads da habitar sin igl intschess communal (casa, singulas habitaziuns ni combras), surtut en hotels, hotels-garni, hotels d’appartaments, hotels da club, menaschis da cura, pensiuns, ustrias, camonas, albierts per la giuventetgna, albierts da tut gener per gruppas, casas da reconvalescenza, clinicas, casas e habitaziuns da vacanzas, tegias da cuolm, combras privatas, mo era rulottas, auto-rulottas, mobilhomes, tendas, etc. che vegnan duvradas da persunas ch’ein buc obligadas da pagar taglia illimitadamein;

Sco habitaziun da vacanzas el senn da quella lescha valan habitaziuns, tegias da cuolm e casas che vegnan affittadas periodicamein a fittadins buca domiciliai el liug (v.d. che han tenor il Cudisch civil svizzer negin domicil en vischnaunca) ni ch’ein el possess d’ina persuna naturala resp. giuridica senza domicil resp. sedia da dretg civil en vischnaunca;

Habitaziuns da vacanzas affittadas permanentamein ein habitaziuns che vegnan affittadas a hosps per in cuoz nundeterminau ni per in cuoz fix ni che surlain ad els quellas en in’autra fuorma encunter indemnisaziun;

La surfatscha netta da habitar corrispunda alla surfatscha utilisabla per habitaziun tenor communicaziun digl Uffeci cantunal per la valetaziun d’immobilias.
Subject dalla taxa da hosps 
Art. 5
Subject dalla taxa da hosps 
Ina taxa da hosps sto mintga hosp pagar che pernottescha en vischnaunca ed ha la pusseivladad da duvrar la purschida turistica senza crear in domicil da dretg fiscal.   

Proprietad funsila en vischnaunca constituescha l’obligaziun da pagar taglia, denton buca la liberaziun dalla taxa da hosps.  
Liberaziun
Art. 6
Liberaziun
Liberai dalla taxa da hosps ein:

affons tochen 12 onns cumpleni;

persunas che exerciteschan lur professiun duront ils temps da lavur usitai, denton buca participontas e participonts d’eveniments sco occurrenzas da sport, congress, seminaris, dietas, cuors, etc., era sche quels vegnan frequentai per intents professiunals;

persunas che exerciteschan en vischnaunca ina funcziun ufficiala, militara, ina funcziun dalla protecziun civila ni dalla polizia;

persunas ch’ein en vischnaunca per frequentar ina scola ni per emprender ina professiun;

persunas che pernotteschan gratuitamein ella casada da persunas cun domicil da dretg fiscal en vischnaunca e ch’ein buc obligadas da pagar la taxa da hosps; 

persunas ch’ein obligadas da pagar taglia illimitadamein en vischnaunca e che possedan leu ina habitaziun da vacanzas ch’ellas drovan sezzas.
Excepziuns
Art. 7
Excepziuns
La suprastonza communala sa liberar singulas persunas ni gruppas da persunas dil tuttafatg ni per part dall’obligaziun da pagar la taxa da hosps, sche quellas san buca duvrar ils indrezs turistics e sch’ei existan motivs impurtonts (p.ex. paupradad, occurrenzas specialas) per ina liberaziun cumpleta ni parziala.  
Object dalla taxa da hosps
Art. 8
Object dalla taxa da hosps
La taxa da hosps vegn incassada per mintga pernottaziun dil hosp pernottont ch’ei suttamess all’obligaziun da pagar la taxa da hosps tenor las disposiziuns da quella lescha.
Fixaziun

a) tenor pernottaziun
Art. 9
Fixaziun

a) tenor pernottaziun
La taxa da hosps importa CHF 2.00 tochen CHF 5.00 per pernottaziun.

La taxa da hosps messa a quen als alloschaders sco pauschala annuala importa:

b) pauschalas annualas obligatorias 
Art. 10
b) pauschalas annualas obligatorias 
Proprietaris, gudiders e fittadins permanents da habitaziuns da vacanzas ston pagar, independentamein dil cuoz e dalla frequenza dalla dimora, la taxa da hosps en fuorma d’ina pauschala annuala che sebasa sin in diember en media da pernottaziuns en ina habitaziun ad onn.  

Sco hosp pernottont en ina habitaziun da vacanzas tenor igl alinea 1 sura vala el senn d’ina enumeraziun cumpleta mintga proprietari, gudider e fittadin permanent, giuridic ed economic ch’ei buca sez affittader sco era ses visitaders.

La pauschala annuala obligatoria secumpona

d’ina taxa da basa per habitaziun ed onn da CHF 80.00 tochen CHF 250.00
d’ina summa per meter quadrat surfatscha da habitar netta ed onn da CHF 4.00 tochen CHF 10.00

Sch’ina tala habitaziun da vacanzas vegn affittada era per intents commercials, eis ei da pagar ultra dalla pauschala annuala las suandontas taxas supplementaras:

la taxa turistica tenor art. 17;
la pauschala annuala incassada dils alloschaders tenor art. 9 al. 2; a quella vegn imputada la pauschala annuala obligatoria tenor igl alinea 3 precedent; differenzas a favur dalla persuna obligada da pagar taxas vegnan buca rembursadas. 
c) Altezia e precisaziuns
Art. 11
c) Altezia e precisaziuns
L’altezia dalla taxa da basa e dalla taxa per combra, per plaz da durmir ni per parcella da campar resp. per meter quadrat surfatscha netta da habitar determinescha la suprastonza communala el rom dallas summas previdas ellas disposiziuns executivas.   

Per habitaziuns cun ina surfatscha netta da habitar da varga 180 meters quadrat vegn la surfatscha che survarga quella mesira buca pli risguardada per calcular la taxa da hosps. 

Tgi che affittescha albierts suttamess alla taxa da hosps senza interrupziun duront silmeins 150 dis per onn calendar a persunas ch’ein buc obligadas da pagar la taxa da hosps, sa dumandar mintg’onn encunter ils mussaments en scret corrispundents dil cuoz da quellas affittaziuns la restituziun proporziunala dallas taxas da hosps messas a quen tenor art. 9 al. 2.
Expensas ligiadas ad in intent specific
Art. 12
Expensas ligiadas ad in intent specific
Egl interess e per il diever dallas utilisadras e dils utilisaders da habitaziuns da vacanzas e persunas obligadas da pagar la taxa da hosps vegnan fatgas investiziuns per finanziar il svilup dil turissem. Quellas expensas cumpeglian surtut la planisaziun, il svilup, la construcziun e la gestiun da purschidas turisticas (infrastructuras, survetschs ed occurrenzas) al liug.

Quellas expensas duein semover el rom dalla media da plirs onns dils recavs generai dallas persunas menziunadas en al. 1.
Subject dalla taxa turistica
Art. 13
Subject dalla taxa turistica
Ina taxa turistica ston pagar:

menaschis da loschament sco hotels, hotels-garni, hotels d’appartaments, hotels da club, menaschis da cura, pensiuns, ustrias, camonas, albierts da giuventetgna, albierts da tut gener per gruppas, casas da reconvalescenza, clinicas e semegliont;

affittaders da casas e da habitaziuns da vacanzas, combras privatas e plazs per rulottas, auto-rulottas, mobilhomes, tendas e semegliont, medemamein da tegias da cuolm, sch’ei vegn buc applicau art. 15 al. 1 lit. e;

menaschis da producziun, da commerci, da mistregn, da restauraziun e da survetschs da tut gener sco p.ex. interpresas da pendicularas, restaurants, cantuns da marenda, conditorias, caffés, bars, dancings, locals da club, discotecas, survetschs da finanzas e d’assicuranzas, menaschis da taxi, kioscs, tancadis, biros da viadi, scolas da skis e da snowboard, scolas d’alpinissem, purschiders d’eveniments da sport e da temps liber, negozis da victualias, industria principala da construcziun ed interpresas secundaras da construcziun, interpresas da schubergiar e semegliont; ultra da quei persunas cun activitad da gudogn independenta sco architects, inschigniers, miedis, advocats, notars, fiduziaris e semegliont;

persunas naturalas e giuridicas che meinan en vischnaunca menaschis e/ni filialas ni agenturas ferton che la sedia principala sesanfla ordeifer vischnaunca;

menaschis agricols e corporaziuns d’alp.
Object dalla taxa turistica
Art. 14
Object dalla taxa turistica
Suttamessa alla taxa turistica ei mintga activitad d’interpresa resp. da professiun libra en vischnaunca. 

Persunas obligadas da pagar la taxa che han parts dil menaschi en pliras branschas / gruppas da persunas obligadas da pagar taxas ston pagar la taxa per mintga singula part dil menaschi. Ils detagls ein reglai ellas disposiziuns executivas. 

Il mument ch’il menaschi vegn mess en funcziun ni liquidaus vegn la taxa turistica incassada pro rata; ils meins entschevi quentan cumpleinamein.  
Excepziuns dall’obligaziun da pagar la taxa

a) menaschis defini
Art. 15
Excepziuns dall’obligaziun da pagar la taxa

a) menaschis defini
Ils suandonts menaschis ein liberai dall’obligaziun da pagar la taxa turistica:

la vischnaunca cun excepziun da ses menaschis commercials;
uniuns ni autras instituziuns, sch’ellas ein liberadas dallas taglias communalas, cantunalas e federalas;
museums, sch’els ein accessibels publicamein;
scolas publicas e scolas privatas subvenziunadas dil maun public;
tegias da cuolm che vegnan buca duvradas encunter indemnisaziun per intents turistics.
b) el cass singul
Art. 16
b) el cass singul
La suprastonza communala sa en atgna cumpetenza ni sin damonda motivada decider en cass specials excepziuns – cumpletas ni parzialas – dall’obligaziun da pagar la taxa.   

Decisiva per conceder in’excepziun ei l’activitad resp. la dependenza attribuibla al turissem dalla persuna ni dall’interpresa pertuccada.
Fixaziun dalla taxa turistica 

a) Principi
Art. 17
Fixaziun dalla taxa turistica 

a) Principi
Tut las persunas ed ils menaschis obligai da pagar la taxa pagan ina taxa da basa annuala da CHF 120.00 tochen CHF 370.00. La taxa da basa ei da pagar adina mo ina ga, quei vala era per menaschis ch’ein activs en pliras branschas suttamessas a tariffas differentas.  

La part supplementara variabla dalla taxa turistica vegn fixada tenor ils suandonts criteris per branscha / gruppa obligada da pagar la taxa ed ella importa ad onn:  

per alloschaders tenor art. 13 lit. a, b

per las ulteriuras persunas ed ils menaschis menziunai en art. 13, a norma dalla dependenza turistica e dalla valurisaziun, ina quota da denter 0.8 promils e 4.0 promils dalla summa da pagas suttamessa all’AVS dallas persunas occupadas, inclus il menader resp. il possessur da fatschenta e ses confamigliars.

Sch’in alloschader tenor art. 13 lit. a e b dispona da meins che 15 letgs ni 7 combras e meina in restaurant, ina bar, in dancing ni ina discoteca el medem liug cun la medema gestiun e sin basa d’in unic quen, vegn la taxa turistica fixada per l’entira activitad mo tenor la lit. b sura. 
b) Altezia e precisaziuns
Art. 18
b) Altezia e precisaziuns
L’altezia dalla taxa da basa e dalla taxa per combra, per plaz da durmir ni parcella da campar resp. per meter quadrat surfatscha netta da habitar e la taxa en promils dalla summa da pagas suttamessa all’AVS vegnan fixadas dalla suprastonza communala el rom dallas summas previdas ellas disposiziuns executivas.  

Per habitaziuns cun ina surfatscha netta da habitar da varga 180 meters quadrat vegn la surfatscha netta che surpassa quei diember buca pli risguardada per calcular la part variabla dalla taxa turistica.    

Sche la proprietad e l’administraziun da habitaziuns da vacanzas, d’appartaments da hotels ni d’objects utilisai per intents semeglionts divergeschan, vegnan las suandontas regulaziuns da taxaziun applicadas: 

il proprietari paga la taxa da hosps (pauschala annuala obligatoria) tenor art. 10;

il gestiunari paga la taxa da hosps tenor art. 9 al. 2 e la taxa turistica tenor art. 17 per las pernottaziuns ch’el venda;

la taxa da hosps ch’il proprietari paga (pauschala annuala obligatoria) vegn imputada al gestiunari. 
Contribuziuns communalas
Art. 19
Contribuziuns communalas
La vischnaunca contribuescha a moda essenziala al svilup dil turissem cun las taglias sin las entradas e sin la facultad dallas persunas suttamessas all’obligaziun illimitada da pagar taglia. Quella summa sto vegnir integrada el preventiv communal e vegnir approbada ensemen cun quel dalla radunonza communala. 
Obligaziun d’annunzia
Art. 20
Obligaziun d’annunzia
Las persunas ch’ein obligadas da pagar ina taxa da hosps tenor art. 5 sco era ils alloschaders ed affittaders el senn dad art. 13 lit. a e b en quella lescha ston risguardar las disposiziuns vertentas per ademplir l’obligaziun d’annunzia. 
Tariffas da taxas e lur publicaziun 
Art. 21
Tariffas da taxas e lur publicaziun 
La suprastonza communala fixescha ellas disposiziuns executivas las tariffas dalla taxa da hosps e dalla taxa turistica risguardond il basegns finanzial per il marketing dil turissem ed il stadi da svilup dalla purschida turistica. 

Las pauschalas annualas per la taxa da hosps cumpeglian la perioda digl 1. da schaner tochen ils 31 da december digl onn respectiv.  

Adattaziuns dallas tariffas ein d’annunziar 6 meins ordavon egl organ da publicaziun ufficial dalla vischnaunca ed entran en vigur igl 1. da schaner. 
Principis per adattaziuns 
Art. 22
Principis per adattaziuns 
1 In’adattaziun dallas tariffas dalla taxa da turissem duei sebasar sin ils suandonts principis:

adattaziuns astgan buca selimitar sin singulas gruppas ni branschas obligadas da pagar taxas;

adattaziuns duein succeder a moda aschi uniforma sco pusseivel;

denter las singulas adattaziuns duein esser spazis da temps adequats, silmeins 12 meins.
Adattaziun agl index naziunal dils prezis da consum 
Art. 23
Adattaziun agl index naziunal dils prezis da consum 
1 La suprastonza communala sa adattar la taxa da hosps e la taxa turistica (taxa da basa e taxas en francs) al niev index, sch’igl index naziunal dils prezis da consum semida per pli che 5 pertschien. Las taxas fixadas en quella lescha serefereschan agl index dil mars 2019 cun in stan da 102.2 puncts (basa: index dil december 2015 = 100 puncts).
Execuziun
Art. 24
Execuziun
Per l’execuziun da quella lescha e da sias disposiziuns executivas ei la vischnaunca cumpetenta. Per las controllas sa quella consultar tiarzas persunas externas. 

La vischnaunca ei cumpetenta per la taxaziun e per igl incassament dalla taxa da hosps e dalla taxa turistica.  

La suprastonza communala sa delegar en ina cunvegna en scret la taxaziun ed igl incassament ad in’autra vischnaunca enteifer la medema destinaziun turistica.  
Controlla / obligaziun d’informar
Art. 25
Controlla / obligaziun d’informar
La vischnaunca ed ina tiarza persuna externa incumbensada ein autorisadas da far resp. d’ordinar las controllas necessarias per incassar la taxa da hosps e la taxa turistica.  

Ils organs da controlla ston selegitimar duront l’execuziun da lur funcziun cun in mussament d’identitad corrispundent. Sin damonda ston els survegnir access allas localitads da habitar ni da fatschenta. 

Per controllar la taxa turistica definescha l’autoritad da taxaziun la moda e maniera d’informar, ils documents ch’ein da suttametter ad ella ni alla tiarza persuna incumbensada e determinescha in termin adequat.
Provisiun d’incassament
Art. 26
Provisiun d’incassament
La vischnaunca ha il dretg d’ina provisiun d’incassament da 2.5 pertschien dallas taxas fixadas (taxa da hosps e taxa turistica).
sagognturissem

a) incumbensas
Art. 27
sagognturissem

a) incumbensas
La radunonza communala elegia ina cumissiun independenta cun il num sagognturissem. 

La cumissiun sagognturissem ei responsabla per l’administraziun ed il diever conform alla lescha dalla taxa da hosps e dalla taxa turistica. 

Alla cumissiun sagognturissem vegnan las suandontas incumbensas attribuidas: 

menar in biro d’informaziun e suttametter alla
suprastonza communala ina proposta da pladir il persunal respectiv;

crear in certificat d’albiert ed intermediar albierts; 

realisar e mantener sendas da viandar, tablas da signalisaziun e bauns da ruassar; 

gestiunar e mantener ils indrezs da stad e d’unviern tenor las relaziuns stagiunalas ed ils basegns generals; 

edir e sustener publicaziuns davart Sagogn e contuorn.

La cumissiun sagognturissem prepara en siu camp d’incumbensas las fatschentas che ston vegnir deliberadas dalla suprastonza communala ni dalla radunonza communala ed exequescha lur decisiuns.  

La cumissiun sagognturissem collaborescha el rom da siu camp d’incumbensas cun uniuns, persunas privatas ed organisaziuns turisticas dalla regiun.  
b) Organisaziun
Art. 28
b) Organisaziun
La cumissiun consista da 5 commembras e commembers. 

In commember vegn determinaus dalla suprastonza communala ord igl agen ravugl.  

Las ulteriuras 4 persunas vegnan eligidas dalla radunonza communala. Ina persuna duei esser commembra d’ina uniun dil vitg ed ina persuna in hosp regular (p.ex. ina possessura ni in possessur d’ina habitaziun secundara) a Sagogn.  

Il temps d’uffeci dallas commembras e dils commembers dalla cumissiun munta a 3 onns. Ina reelecziun suenter la scadenza dil temps d’uffeci ei pusseivla. Il temps d’uffeci ei limitaus a 12 onns. 

La cumissiun sagognturissem seconstituescha sezza. 

La cumissiun sagognturissem ei cumpetenta da decider, sche silmeins treis commembras ni commembers ein presents. En cass da paritad dallas vuschs ha il president la vusch da tagl. La cumissiun sa prender decisiuns era per via circulara. 
c) cumpetenzas d’expensas
Art. 29
c) cumpetenzas d’expensas
La radunonza communala decida davart las expensas annualas dalla cumissiun sagognturissem el rom dil preventiv communal.

Ordeifer il preventiv communal approbau ha la cumissiun sagognturissem in’atgna cumpetenza d’expensas per expensas unicas da totalmein CHF 10'000.00 ad onn e per expensas periodicas da totalmein CHF 1’000.00 ad onn.

Per ils auters aspects valan las cumpetenzas d’expensas tenor la constituziun communala.  
Cunvegna da prestaziun
Art. 30
Cunvegna da prestaziun
La vischnaunca sa concluder ina cunvegna da prestaziun cun l’organisaziun dalla destinaziun che reglescha ils dretgs e las obligaziuns vicendeivlas, surtut il diever dils mieds finanzials e la facturaziun conform alla lescha.  

La vischnaunca sa concluder tenor ils agens basegns cunvegnas per prestaziuns supplementaras cun l’organisaziun dalla destinaziun ni era cun auters purschiders da survetschs. L’indemnisaziun per quels survetschs succeda tenor ina cunvegna separada denter la vischnaunca e l’organisaziun dalla destinaziun resp. ils purschiders da survetschs. 

Las cunvegnas da prestaziun ston vegnir controlladas regularmein, sil pli pauc denton mintga quater onns, e ston vegnir adattadas en cass da basegns. 
Taxaziun d’uffeci
Art. 31
Taxaziun d’uffeci
La taxa da hosps e la taxa turistica vegnan fixadas tenor beinappreziar conform all’obligaziun, sche la persuna obligada da pagar las taxas ademplescha buca sias obligaziuns da procedura, malgrad in’admoniziun ed ina smanatscha d’applicar la taxaziun d’uffeci. 

La taxaziun d’uffeci sa vegnir contestada mo cun la renfatscha dall’arbitrariadad. 
Constataziun dall’obligaziun subjectiva da pagar taglia 
Art. 32
Constataziun dall’obligaziun subjectiva da pagar taglia 
Sche la persuna obligada da pagar taxas contesta l’obligaziun subjectiva da pagar taglia, sa l’autoritad da taxaziun resp. la tiarza persuna incumbensada d’exequir la lescha decretar cun ina disposiziun correspundenta ina decisiun davart l’obligaziun da pagar taglia subjectiva.  
Responsabladad solidara
Art. 33
Responsabladad solidara
Ils proprietaris, gudiders ni fittadins permanents da habitaziuns da vacanzas ein responsabels solidarmein per las taxas da hosps buca pagadas dallas persunas obligadas da pagar taxas el senn dad art. 10.
Regulaziuns dils cuosts

a) Obligaziun da surprender ils cuosts en general 
Art. 34
Regulaziuns dils cuosts

a) Obligaziun da surprender ils cuosts en general 
Ils cuosts, v.d. las taxas ed expensas, san vegnir mess a quen alla persuna che procura per ina disposiziun ni ina decisiun.

Sche pliras persunas ageschan ensemen, ein ellas responsablas solidarmein per ils cuosts. 

Ils cuosts vegnan reglai digl uffeci ch’ei principalmein cumpetents en caussa.  
b) Proceduras cuntradictorias, cumpurtament illoial 
Art. 35
b) Proceduras cuntradictorias, cumpurtament illoial 
En proceduras contestadas ha mintga partida, dalla quala la damonda ei vegnida refusada dil tuttafatg ni per part, da purtar las expensas (taxas e spesas) proporziunalmein. Pliras partidas pagan ils cuosts en parts egualas, nun ch’igl uffeci cumpetent disponi enzatgei auter. 

Las expensas ch’ina partida caschuna entras in cumpurtament illoial ni entras ina violaziun da prescripziuns da procedura essenzialas, van a quen da quella. 
c) Pagament anticipau dils cuosts
Art. 36
c) Pagament anticipau dils cuosts
L’autoritad sa pretender dalla partida che fa la damonda in pagament anticipau dils cuosts.

Igl ei da fixar in termin adequat, enteifer il qual la partida sa far il pagament anticipau dils cuosts.  

Sche la partida fa buc il pagament anticipau dils cuosts enteifer il termin fixau, malgrad ch’ella ei vegnida avertida davart las consequenzas d’in retard, eis ei buca necessari d’entrar ella damonda. 
d) Calculaziun dils cuosts
Art. 37
d) Calculaziun dils cuosts
Las taxas ufficialas che cumpeglian tut las expensas dalla vischnaunca cun excepziun dallas spesas, importan 100 francs tochen 10 000 francs. 

Las taxas vegnan calculadas tenor la valeta e l’impurtonza digl act ufficial sco era tenor il temps impundiu e las cumpetenzas necessarias. 
e) Ulteriuras disposiziuns
Art. 38
e) Ulteriuras disposiziuns
Ils cuosts ein da pagar il mument che la disposiziun ni la decisiun vegn relaschada. Suenter la scadenza dil termin da pagament vegn la persuna che ha da surprender ils cuosts fatga attenta al termin scadiu cun in’admoniziun en scret. 

Tscheins da retard vegnan mess a quen, sch’il pagament entra pli tard che 60 dis suenter la scadenza. Il tscheins sedrezza tenor il tscheins da retard per pretensiuns dall’administraziun cantunala igl onn calendar corrispundent.
Cuntravenziuns

a) Principi
Art. 39
Cuntravenziuns

a) Principi
Sch’ei seresulta a basa da fatgs ni da cumprovas ch’eran buc enconuschents il mument dalla taxaziun ch’ina taxaziun ei vegnida omessa per sbagl ni ch’ina taxaziun cun vigur legala ei incumpleta, vegn la taxa da hosps ni la taxa turistica munconta ni insufficienta incassada sco taglia supplementara inclusiv il tscheins. 

Tgi che cunterfa per intenziun ni per negligientscha allas prescripziuns da quella lescha, allas prescripziuns che sebasan sin quella ni ad ina disposiziun relaschada en connex cun la smanatscha da multa previda en quei artechel, vegn castigiaus dall’autoritad executiva cun ina multa da tochen 10 000 francs. 

Tgi che procura per intenziun ni per negligientscha ch’ina taxaziun vegni omessa ni ch’ina taxaziun cun vigur legala seigi incumpleta, vegn punius dall’autoritad executiva cumpetenta cun ina multa.

La multa tenor art. 3 importa per regla ina ga la summa dalla taxa da hosps ni dalla taxa turistica fraudada. Ella sa en cass da cuolpa leva vegnir reducida tochen ad in tierz, en cass da cuolpa greva vegnir multiplicada tochen cun treis.

En cass d’autodenunzia vegn la taxa tenor art. 3 reducida ad in tschunavel dalla taxa da hosps ni dalla taxa turistica fraudada. 
b) per persunas giuridicas e menaschis 
Art. 40
b) per persunas giuridicas e menaschis 
Sche las obligaziuns da procedura vegnan violadas cun effect per ina persuna giuridica, sch’ei vegn fraudau ni empruau da fraudar taxas da hosps ni taxas turisticas, vegn la persuna giuridica castigiada.

En cass d’acts da participaziun (instigaziun, cumplicitad, cooperaziun) ad in’omissiun fiscala el menaschi d’ina persuna giuridica, vegn art. 39 applicaus sin la persuna giuridica.

Resalvaus resta il dretg da sancziunar ils organs ni ils representants che ageschan tenor art. 39.
Disposiziuns executivas
Art. 41
Disposiziuns executivas
La suprastonza communala relai las disposiziuns executivas necessarias tier quella lescha. 
Mieds legals
Art. 42
Mieds legals
Disposiziuns dalla vischnaunca, da sagognturissem e disposiziuns d’ina tiarza persuna incumbensada d’exequir la lescha ston cuntener in’indicaziun davart ils mieds legals. Ellas san vegnir contestadas enteifer 30 dis dapi la communicaziun cun inoltrar all’autoritad da taxaziun ina protesta motivada en scret. 

Il recuors encunter decisiuns da protesta dall’autoritad da taxaziun sedrezza tenor il dretg cantunal. 
Dretg subsidiar
Art. 43
Dretg subsidiar
Aschilunsch che quella lescha ni sias disposiziuns executivas cuntegnan negina regulaziun definitiva, vala a moda subsidiara la lescha da taglia vertenta dil cantun Grischun. 
Abrogaziun dil dretg vertent 
Art. 44
Abrogaziun dil dretg vertent 
La lescha existenta davart las taxas da cura e davart las taxas per promover il turissem dalla vischnaunca da Sagogn vegn abrogada. 
Approbaziun
Art. 45
Approbaziun
Quella lescha sto vegnir approbada dalla Regenza dil cantun Grischun. 
Regulaziun transitorica
Art. 46
Regulaziun transitorica
Las taxas da cura e las taxas per promover il turissem tochen ils 31 da december 2019 vegnan determinadas e messas a quen tenor la lescha davart las taxas da cura e las taxas per promover il turissem ch’ei en vigur tochen quella data. La procedura per las taxas incassadas sedrezza aschia era suenter igl 1. da schaner 2020 tenor quella lescha.  
Entrada en vigur
Art. 47
Entrada en vigur
Quella lescha entra en vigur igl 1. da schaner 2020.
Ediziun approbada dalla Suprastonza communala ils
-
Ediziun approbada dalla Radunonza communala ils
13.06.2019
Ediziun approbada dalla Regenza dil cantun GR ils
24.09.2019
Lescha da turissem
Rimnada sistematica da dretg communal		Pagina 2 da 6
Lescha da turissem - Disposiziuns finalas e transitorias	01.01.2020 - translatau
Rimnada sistematica da dretg communal		Pagina 2 da 6